啄木詞
作者：張耒
朝代：宋

paragraphs: 紅錦長絛當背垂，紫檀槽穩橫朱絲。
美人亭亭面如雪，纖手當弦金桿撥。
彈成丁丁啄木聲，春林蔽日春晝晴。
徘徊深枝穿翠葉，玉喙勞時還暫歇。
深園斷嶺人不知，中有槎枒風雨枝。
蠹多蟲老飽可樂，山靜花深終日啄。
雄雌相求飛且鳴，高枝礪嘴枝有聲。
無功忍使饑腸飽，有意却教枯樹青。
疾彈如歌細如語，曲欲終時情更駐。
一聲穿樹忽驚飛，葉動枝摇不知處。